סרטון מגדר הגבול עם עזה שמועד צילומו ומהימנותו לא ידועים, ובו לוחמים נותנים אוכל לילדים פלסטינים מעבר לגדר הגבול, עלה היום בדף הפופולרי "חיילים מצייצים" וגרר תגובות נזעמות וגזעניות.

למרות שגולשים רבים תמכו ועודדו את החיילים, עשרות אחרים תקפו אותם והתבטאו בבוטות: "עד שישימו להם מטען הם לא יירגעו", "מקווה שחיילים יעלו למשפט על זה", "טמטום כזה לא ראיתי הרבה זמן". אחדים מן המגיבים אף כתבו: "רעל הייתי נותנת להם", "איפה השלט אסור להאכיל בעלי חיים פה", ו-"הייתי נותן לבן **** ביסלי מורעל".

אחד החיילים שטוען שהשתתף באירוע כתב בתגובה: "לכל מי שכתב חסר אחריות וכל זה, אז אנחנו לא טיפשים, תאמינו לנו. דבר ראשון היה גשש במקום וקצינים שבדקו הכל לפני. דבר שני, עשינו נוהל הפשטה לילד לראות שאין לו כלום. אל תהיו טיפשים, תראו בסרטון איך הם מרביצים למי שמנסה להתקרב לגדר והם גילו לנו איפה יש מטען, אז לפני שאתם כותבים אל תהיו טיפשים. וכשצריך לירות כדורים ולהוריד רגליים ולירות הרבה גז, עשינו את זה חזק מאוד ואף אחד לא התקרב במשך 17 יום, 24/7, כל זה בשביל שלא יסכנו אתכם ולא יחצו את הגדר, ותהנו בחג ולא תרגישו כלום".

בסרטון שנשלח לעמוד בעילום שם ונצפה כ-30,000 פעמים, ניתן לראות שלושה לוחמים צועדים לעבר גדר הגבול לקול צהלות מהצד השני. לעבר השלושה מתקרב ילד פלסטיני, כשלוחם אחר צועק לעברם: "צמצם אחורה!". השלושה משוחחים עם הילד ונותנים לו חפץ לא מזוהה לקול צהלות הקהל. לאחר מכם הם מנופפים לעברם, ואחד החיילים אף כורע ברך.